રૂપિયાનું સતત અવમૂલ્યાંકન થતું રહ્યું છે. કેટલાંય વર્ષોથી તેનું મૂલ્ય ડોલરે ચોસઠ રૂપિયા હતું. આજે ઘટીને તે સાવ તળિયે ગયો છે. રૂપિયાનું આ મૂલ્ય વિદેશી મુદ્રા બજારમાં નક્કી થાય છે. જેમ બજારમાં બટાકા વેચનાર સામે, ખરીદનાર કેટલા છે એ રીતે બટાકાનો ભાવ નક્કી થાય છે તે જ રીતે બજારમાં ડોલરની સપ્લાય કેટલી છે અને રૂપિયાના ખરીદદાર કેટલા છે* તેને આધારે એટલે કે માંગ અને સપ્લાય આધારે રૂપિયાનું મૂલ્ય નકકી થાય છે. રૂપિયાના મૂલ્યના ઘટાડાનાં કારણ જાણવા માટે આપણે એ જોવું જોઈએ કે, ડોલરનો સપ્લાય કેમ ઓછો છે અને ડિમાન્ડ કેમ વધારે છે* પહેલાં સપ્લાય વિશે જોઈએ. ડોલર સપ્લાયનો મુખ્ય સ્ત્રોત આપણી નિકાસ છે. આપણા ઉદ્યમીઓ અહીંથી ઇલેકટ્રોનિક ઉપકરણ અથવા ગાલીચા જેવી વસ્તુની નિકાસ કરે તો વિદેશી ખરીદદાર એનું પેમેન્ટ ડોલરમાં કરે છે. ડોલરની સપ્લાય ઓછી થવાનું મુખ્ય કારણ આપણી નિકાસમાં થયેલો ઘટાડો છે.